**รมช.อุตฯ ลงพื้นที่หมู่บ้าน CIV บ้านเล่าเน้ง จ.เพชรบูรณ์ เร่งต่อยอดสินค้าอัตลักษณ์ชุมชนสร้างงาน สร้างรายได้ให้ท้องถิ่น**

จังหวัดเพชรบูรณ์ 17 กันยายน 2561 -นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ลงพื้นที่เยี่ยมชมหมู่บ้านอุตสาหกรรมสร้างสรรค์ (Creative Industry Village : CIV) หรือ " หมู่บ้าน CIV " ชุมชนบ้านเล่าเน้ง ตำบลเขาค้อ อำเภอเขาค้อ จังหวัดเพชรบูรณ์ ในโอกาสเดินทางมาตรวจราชการและร่วมประชุม ครม. อย่างเป็นทางการนอกสถานที่ ครั้งที่ 7/2561 ณ จังหวัดเพชรบูรณ์ พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม นายพรเทพ การศัพท์ นายวีรศักดิ์ ศุภประเสริฐ ผู้ตรวจราชการกระทรวงอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม และผู้บริหารระดับสูงของกระทรวงอุตสาหกรรมโดยมีนายเดชา สินจ้าง รองนายกองค์กรบริหารส่วนตำบลเขาค้อ และ นางนุจรีย์ ประทีปคีรี ประธานกลุ่มสตรีผ้าเขียนเทียนบ้านเล่าเน้ง กล่าวบรรยายสรุปผลการดำเนินงานของหมู่บ้าน

ชุมชนบ้านเล่าเน้ง ตำบลเขาค้อ อำเภอเขาค้อ จังหวัดเพชรบูรณ์ เป็นชุมชนที่ชาวบ้านเป็นไทยเชื้อสายม้ง และยังคงรักษาวัฒนธรรมประเพณีของบรรพชนจนถึงปัจจุบัน ซึ่งเป็นเสน่ห์ของหมู่บ้าน โดยเป็นหนึ่งในหมู่บ้านที่กระทรวงอุตสาหกรรม โดยกรมส่งเสริมอุตสาหกรรม ได้ส่งเสริมพัฒนาและสนับสนุนในด้านต่างๆ อาทิ ทางด้านการสร้างตราสินค้า การจัดทำต้นแบบผลิตภัณฑ์และการพัฒนาบรรจุภัณฑ์ การจัดทำ Marketing Tools นามบัตร แผ่นพับซึ่งมีข้อมูลผลิตภัณฑ์ และสื่อทาง Digital QR Code เป็นต้น สำหรับผลิตภัณฑ์ของหมู่บ้านที่โดดเด่น คือ ผลิตภัณฑ์ผ้าเขียนเทียนชาวไทยภูเขา โดยชาวบ้านได้นำความรู้ด้านการพัฒนาผลิตภัณฑ์มาผสมผสานกับภูมิปัญญาชาวบ้านและสร้างสรรค์จนกลายเป็นผ้าเขียนเทียนชาวไทยภูเขา อันเป็นสินค้าอัตลักษณ์ของชุมชนที่ช่วยสร้างงานสร้างอาชีพสร้างรายได้ให้กับคนในชุมชนอย่างต่อเนื่องจนถึงปัจจุบัน

นอกจากนี้ รัฐมนตรีช่วยว่าการกระทรวงอุตฯ ยังได้เยี่ยมชมขั้นตอนการทำผ้าเขียนเทียน การทำอาหารพื้นถิ่น และผลิตภัณฑ์ต่างๆ จากฝีมือของชุมชนบ้านเล้าเน้งด้วย### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว